หุ้นยุโรปปิดพุ่ง รับ ECB-BOJ ส่งสัญญาณกระตุ้นศก.
ตลาดหุ้นยุโรปปิดพุ่งขึ้นเมื่อคืนนี้ (22 ม.ค.) เนื่องจากตลาดมีความเชื่อมั่นมากขึ้น ภายหลังธนาคารกลางยุโรป (ECB) และธนาคารกลางญี่ปุ่น (BOJ) ส่งสัญญาณกระตุ้นเศรษฐกิจ
23 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 3% ปิด (22 ม.ค.) ที่ 338.36 จุด, ดัชนี CAC-40 ตลาดหุ้นฝรั่งเศสปิดที่ 4,336.69 จุด เพิ่มขึ้น 130.29 จุด หรือ +3.10%, ดัชนี DAX ตลาดหุ้นเยอรมันปิดที่ 9,764.88 จุด เพิ่มขึ้น 190.72 จุด หรือ +1.99% และดัชนี FTSE 100 ตลาดหุ้นลอนดอนปิดที่ 5,900.01 จุด เพิ่มขึ้น 126.22 จุด หรือ +2.19%
ตลาดหุ้นยุโรปพุ่งขึ้นอย่างแข็งแกร่งเมื่อคืนนี้ หลังจาก ECB และ BOJ ส่งสัญญาณกระตุ้นเศรษฐกิจ โดยนายมาริโอ ดรากี ประธาน ECB เปิดเผยว่า ECB จะทำการทบทวนนโยบายการเงินในการประชุมครั้งหน้าในเดือนมี.ค. ซึ่งถ้อยแถลงของนายดรากีเป็นการส่งสัญญาณว่า ECB อาจผ่อนคลายนโยบายมากขึ้น และมีมาตรการกระตุ้นเศรษฐกิจในเดือนมี.ค.
ส่วนในการประชุมครั้งล่าสุดเมื่อวันพฤหัสบดี ECB มีมติคงอัตราดอกเบี้ยอ้างอิงไว้ที่ระดับ 0.05% ซึ่งเป็นระดับต่ำสุดเป็นประวัติการณ์ ตามความคาดหมายของตลาด ขณะเดียวกัน ECB ได้คงอัตราดอกเบี้ยเงินฝากที่ธนาคารพาณิชย์ฝากไว้กับ ECB ที่ -0.3%
ขณะที่นายฮารุฮิโกะ คุโรดะ ผู้ว่าการ BOJ เผยว่า BOJ จะดำเนินการขยายมาตรการผ่อนคลายเชิงปริมาณ (QE) หากมีความจำเป็น และราคาของน้ำมันจะเป็นปัจจัยหนึ่งในการตัดสินใจ โดยนายคุโรดะระบุว่า BOJ ยังคงมีช่องที่จะขยายการผ่อนคลายนโยบายการเงิน
ทั้งนี้ BOJ จะทำการประชุมกำหนดนโยบายการเงินในวันที่ 28-29 ม.ค. หุ้นท็อดส์ พุ่งขึ้น 3.7% หลังเปิดเผยยอดขายไตรมาส 4 และตลอดปีที่ผ่านมาดีเกินคาด ส่วนหุ้น Sandvik พุ่งขึ้น 6.6% ภายหลังบริษัทแต่งตั้งโทมัส อีเลียสสัน เป็นประธานการเงิน (CFO) คนใหม่